Uunga ileqqoreqqusat

”Kalaallit Nunaanni Kulturikkut Nersornaat aamma Naalakkersuisut kajumissaatitut nersornaasiuttagaat”

*Kalaallit Nunaanni Kulturikkut nersornaat*

 **§ 1.** Naalakkersuisut nersornaat "Kalaallit Nunaanni Kulturikkut Nersornaat"-mik taaguutilik pilersippaat.

 **§ 2.** Nersornaat ukiut tamaasa juunip ulluisa 21-anni Inuiattut Ullorsiornermi inummut ataatsimut arlalinnulluunniit, peqatigiiffinnut kattuffinnulluunniit eqqumiitsuliornikkut kulturilerinikkulluunniit immikkut suliniuteqarsimasunut tunniunneqartarpoq.

 **§ 3.** Nersornaat katillugit 50.000 kr.-nik aningaasartaqarpoq. Nersornaat akileraarutaasussaanngilaq akileraarutitigut aningaasartuutinik Namminersorlutik Oqartussat akiliisartussaammata.

 *Imm. 2.* Nersornaat inunnut kattuffinnullu arlalinnut tunniunneqassatillugu aningaasartaat avinneqartassapput.

 *Imm. 3.* Nersornaat takussutissartalerniarlugu diplom ilanngullugu tunniunneqartassaaq.

*Naalakkersuisut kajumissaatitut nersornaasiuttagaat*

 **§ 4.** Naalakkersuisut nersornaat ”Naalakkersuisut kajumissaatitut nersornaasiuttagaat”-nik taaguutilik pilersippaat.

 **§ 5.** Nersornaat ukiut tamaasa juunip ulluisa 21-anni Inuiattut Ullorsiornermi Kalaallit Nunaanni Kulturikkut Nersornaatip tunniunneqarnerata kingorna tunniunneqarsinnaavoq.

 **§ 6.** Nersornaat inuusuttumut piginnaasalimmut, oqallitsitsinikkut nutaaliornikkulluunniit, imaluunniit allatigut eqqumiitsuliornikkut kulturilerinikkulluunniit malunnaateqalersimasumut tunniunneqartassaaq. Nersorniarneqartoq piginnaasaminik nangitsinissamut ineriartortitsinissamullu tunniussinikkut kajumissaaserneqartassaaq.

 **§ 7.** Nersornaat katillugit 10.000 kr.-nik aningaasartaqarpoq. Nersornaat akileraarutaasussaanngilaq akileraarutitigut aningaasartuutinik Namminersorlutik Oqartussat akiliisartussaammata.

 *Imm. 2.* Nersornaat takussutissartalerniarlugu diplom ilanngullugu tunniunneqartassaaq.

*Suleriaaseq*

 **§ 8.** Nersorniarneqartut Kultureqarnermut Naalakkersuisumit, tamanna pillugu allanut tusarliussassaanngitsumik Naalakkersuisunut ilisimatitsisummik toqqarneqartassaaq. Nersorniarneqartut kikkuuneri juunip ulluisa 21-anni tamanut tusarliussinissap tungaanut allanut tusarliunneqartassanngillat.

 *Imm. 2.* Ukiumi nersornaasiiffissami maajip ulluisa aallaqqaataat sioqqullugu Kultureqarnermut Naalakkersuisup isumasioqatigalugit ataatsimeeqatigissavai eqqumiitsuliornermik kulturilerisullu kattuffiannit aallartita, siunertaralugu nersornaasiinissamut piukkunnartunik siunnersuutinik aallernissaq. Kultureqarnermut Naalakkersuisoq siunnersuutigineqartut akornanni toqqaassalluni pisussaaffeqanngilaq.

 *Imm. 3.* Ataatsimiinneq allanut tusarliunneqaqqusaanngilaq peqataasullu nipangiusimannittussaatitaasarput.

 *Imm. 4.* Kultureqarnermut Naalakkersuisoqarfik ataatsimiinnermut allattaasarpoq.

 **§ 9.** Nersorniarneqartut aqqi juunip ulluisa 21-anni Kultureqarnermut Naalakkersuisumit tamanut ammasumik tusarliunneqassapput.

 **§ 10.** Ileqqoreqqusat makku Kalaallit Nunaanni Kulturikkut nersornaasiisarnermut ileqqoreqqusat 18. november 2010-mi Naalakkersuisunit akuerineqartut taarserpaat.

Naalakkersuisunit akuerineqartoq, ulloq / 2016

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Naalakkersuisut Siulittaasuat Kultureqarnermut Naalakkersuisoq